Naturreservatet strekker seg nesten fem kilometer sørover fra hvor Spanselva svinger østover og ned gjennom den flate dalbunnen mellom Sølvfjellet og Storsteinaksla i vest og Melkefjellet i øst. 51% av arealet i reservatet er myr; i norddelen er det bakkemyrer, og lenger sør gressmyr med starr og jordvannsbetinget vegetasjon. Det fins nesten ikke nedbørsmyrer i reservatet. Videre består 38% av arealet av lauvskog, mens 105 daa er vann, hovedsakelig Spanselva, sideelvene og meandersjøer langs elva. I sør er det også områder med dødis.